Шынагъуэншагъэрщ хабзэр щIыщыIэжыр
КъБРм Экономикэ, жылагъуэ шынагъуэншагъэмкIэ и советымрэ Хабзэм емыбэкъуэныр къызэгъэпэщыным теухуауэ щIапхъэр щаубзыхуу зэпымыууэ лажьэ зэIущIэм хэтхэм рэ я зи чэзу зэхуэс республикэм и Правительствэм щекIуэкIащ дыгъуасэ. Ар къызэIуихащ икIи иригъэкIуэкIащ КъБРм и Iэтащхьэ КIуэкIуэ Юрий.
ЗэIущIэм хэтащ КъБРм и Правительствэм и унафэщI Мусуков Алийрэ КъБРм и Парламентым и УнафэщI Егоровэ Татьянэрэ, нэгъуэщI къэрал къулыкъущIэхэр. Абы къыщыпсэлъащ КъБРм щыIэ МВДм гъуэгу шынагъуэншагъэмкIэ и къэрал инспекцэм и унафэщI Бэджыдэ Юрий, КъБРм Транспортымрэ связымкIэ и къэрал комитетым и унафэщI Къудей Арсен, Шэджэм щIыналъэм и щIыпIэ администрацэм и Iэтащхьэ ТекIушэ Артур сымэ.
Гъуэгум къыщыхъу насыпыншагъэхэр нобэ нэхъ дызыгъэгузавэ Iуэхухэм ящыщ зыщ, жиIащ КIуэкIуэм зэIущIэр къыщызэIуихым. Иужьрей илъэси 10м машинэхэр куэд зэрыхъуар къэплъытэмэ, кIуэ пэтми хэхъуэнущ зэжьэхэуэхэмрэ абыхэм хэкIуадэхэмрэ я бжыгъэм, икIи абы зыгуэр едмыщIэу хъунукъым. Ди республикэр къапщтэмэ, рулым дэсхэм иужьрей илъэсиблым къриубыдэу хабзэр 5,757рэ къызэпаудащ, абы илъэс 25 40 ныбжьым ит цIыху 1100м я гъащIэр ихьащ. ЦIыху хэкIуадэ щымыIэн, машинэхэр хуиту зэблэкIын папщIэ, ди республикэм гъуэгу лэжьыгъэхэр зэпымыууэ щрагъэкIуэкI. Бжыгъэхэм къызэрагъэлъагъуэмкIэ, машинэ зэжьэхэуэу къэхъум я проценти 7,9р зи зэраныр чэф зиIэхэрщ, процент 31р гъуэгум епха хабзэхэр зымыгъэзащIэхэрщ, процент 13р лъэсырыкIуэхэм къалъос. Абы зыгуэр ещIэн хуейщ.
Республикэм и Iэтащхьэр зытепсэлъыхьам къыпищащ КъБРм щыIэ МВДм Гъуэгу шынагъуэншагъэмкIэ и къэрал инспекцэм и унафэщI Бэджыдэ Юрий. Абы зэрыжиIамкIэ, 2016 гъэм автомобиль зэжьэхэуэхэм фэбжь хэзыххэм я бжыгъэр проценти 7,3кIэ, абыхэм хэкIуадэхэр процент 35кIэ нэхъ мащIэ хъуащ, 2015 гъэм елъытауэ. Федеральнэ гъуэгум къыщыхъу зэжьэхэуэхэми 3кIэ хэщIащ.
Ауэ, ди жагъуэ зэрыхъунщи, Iуащхьэмахуэ, Шэджэм, Лэскэн щIыналъэхэм я гъуэгухэр зэрышынагъуэщ. Абыхэм ятелъ асфальтыр къэгъэщIэрэщIэн, гъуэгубгъум уэздыгъэ щыгъэувын хуейщ. КъищынэмыщIауэ, машинэр зезыхуэхэми жэуаплыныгъэ яхэлъкъым, хабзэхэм тэмэму хащIыкIыркъым, ящIапэми ягъэзащIэркъым. Фадэ ефауэ рулым дэсу цIыху мини 3 яубыдащ нэгъабэ, мини 4м рулым дэсыну хуит зыщI тхылъ ямыIэу къыщIэкIащ. Абыхэм ящыщу процент 45ращ жэуап зрагъэхьар. Адрейхэм нобэр къыздэсым я тезырхэр япшыныжакъым, жиIащ абы.
КъБРм Транспортымрэ связымкIэ и къэрал комитетым и унафэщI Къудей Арсен къызэрыхигъэщамкIэ, Налшык къалэр къапщтэмэ, Идар Темрыкъуэ и цIэр зезыхьэ уэрамым и гъуэгум нэхъ тынш щыIэкъым, сыт и лъэныкъуэкIэ къызэгъэпэщащи, машинэ зэжьэхэуэ къыщыхъуркъым. Республикэм, мы гъэр къызэрихьэрэ, хабзэр 244рэ къызэпаудащ, сом мелуан 54рэ тезыру ятыжащ (мы бжыгъэм адрей илъэсхэм тезыр зытралъхьахэм ятыжаи хэтщ).
ЦIыху 700 къэтхутащ мызэмытIэу хабзэр къызэпаудауэ, яхуэмыпшын тезыр бжыгъэншэхэм Iущ иримыхъуу, уеблэмэ абы щхьэкIи къамыгъанэу рулым дэсу. Гъуэгум зэрыщызекIуэр зытх Iэмэпсымэхэр якъутэ, къэрал мылъкур Iисраф ящI. Абыхэм щхьэхуэщхьэхуэу ядэлэжьэн, епсэлъэн хуейщ, жиIащ Къудейм.
ЗэIущIэм щыжаIар къыщызэщIикъуэжым, КIуэкIуэм къыхигъэщащ мы Iуэхум теухуауэ унафэ пыухыкIа къэщтэн, цIыхухэм ядэлэжьэн, епсэлъэн, гъуэгу Iуфэхэм уэздыгъэ щыгъэувын, ГИБДДм и лэжьакIуэхэм я щIэныгъэм хэгъэхъуэн зэрыхуейр.
Фырэ Анфисэ.
